《惜秋华 西邻海棠盛开，对花醒坐，赋呈主人》
清代·朱祖谋

绣幄春姿，倚东风似惜，伤高心绪。零乱露痕，清宵醉温帘户。

银台滟入仙霞，照不稳、倾城眉妩。销春是、秦筝乱咽，新声金缕。

花恨寄何许。酹閒情尚怯，寻常尊俎。短梦殢流，水逝锦悽香苦。

相思说与华清，怕夜深、睡魂谁主。无语。拍阑干、自寻愁句。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。